KIRJALLINEN KYSYMYS E-0787/03

esittäjä(t): Sérgio Marques (PPE-DE) komissiolle

(14. maaliskuuta 2003)

Aihe: Komission toinen syrjäisimpiä alueita koskeva kertomus

Eurooppa-neuvosto kehotti Sevillassa kesäkuussa 2002 komissiota ja neuvostoa tehostamaan syrjäisimpien alueiden erityispiirteet tunnustavan EY:n perustamissopimuksen 299 artiklan 2 kohdan täytäntöönpanoa ja esittämään tarkoituksenmukaisia ehdotuksia kyseisten alueiden erityistarpeiden huomioon ottamiseksi. Eurooppa-neuvosto pani merkille komission aikomuksen esittää uusi syrjäisimpiä alueita koskeva selvitys, jossa otetaan kokonaisvaltaisesti ja johdonmukaisesti huomioon kyseisten alueiden tilanteen erityispiirteet ja keinot asian käsittelemiseksi.

Useat tahot syrjäisimmät alueet, asianomaiset valtiot, Euroopan parlamentti, alueiden komitea sekä talous- ja sosiaalikomitea ovat saattaneet komission tietoon tarpeen tehostaa perustamissopimuksen 299 artiklan 2 kohdan täytäntöönpanoa käyttämällä hyväksi sen mahdollisuuksia syrjäisimpien alueiden todellisten ja kiireellisten tarpeiden hoitamiseksi. Myös valmistelukunta pyrkii työllään tehostamaan 299 artiklan 2 kohdan täytäntöönpanoa.

Nyt on myös aika pohtia uudelleen tapaa, jolla Euroopan unioni kohtaa syrjäisimpien alueiden todelliset ja kiireelliset tarpeet. On esimerkiksi saatettava ajan tasalle määritellyt painopisteet etenkin Posei-ohjelman ja vuonna 2000 ilmestyneen komission ensimmäisen kertomuksen mukaisesti, lisättävä uusia painopisteitä, kuten sijoittaminen henkiseen pääomaan ja kyseisten alueiden kansalaisten tietoyhteiskuntaan osallistumisen helpottaminen, sekä pyrittävä ratkaisemaan asianmukaisesti rahoitus toimille, joita syrjäisimmät alueet oikeutetusti tarvitsevat ja jotka niiltä evätään tai jotka eivät ole rahoitettavissa rakennerahastoista tai koheesiorahastosta tai muista tällä hetkellä käytettävissä olevista välineistä.

1. Perustamissopimuksen 299 artiklan 2 kohdan mukaisesti voidaan kehittää syrjäisimpiä alueita koskevaa politiikkaa, jolla asianmukaisesti voidaan torjua ja tehokkaasti poistaa syrjäisestä sijainnista johtuvat puutteet. Miten komissio aikoo soveltaa käytäntöön tätä politiikkaa?

2. Onko komissio suunnitellut laativansa syrjäisimpiä alueita koskevan kestävän kehityksen yleisen ohjelman, johon sisältyvät tuettavien alojen ja suoritettavien toimien määritelmät ja keinot asian käsittelemiseksi?

3. Miten komissio aikoo ratkaista syrjäisimpien alueiden rahoitusta koskevan ongelman toimissa, joita ei voida rahoittaa rakennerahastoista, koheesiorahastosta tai muista välineistä?

4. Milloin ja miten komissio aikoo laatia kertomuksen, josta ilmoitettiin Sevillassa?

Michel Barnier'n komission puolesta antama vastaus

(2. toukokuuta 2003)

Komissio on ottanut huomioon Sevillassa 21. ja 22. kesäkuuta 2002 kokoontuneen Eurooppa-neuvoston päätelmät ja ottanut käyttöön välineitä pyydetyn kokonaiskertomuksen ja siihen tarvittaessa liitettävien ehdotusten laatimiseksi.

Kuten EY:n perustamissopimuksen 299 artiklan 2 kohdan täytäntöönpanosta 19. joulukuuta 2002 annetussa komission kertomuksessa(1) ilmoitettiin, komissio on erityisesti jatkanut kumppanuutta syrjäisimpien alueiden kanssa ja ryhtynyt toimiin varmistaakseen, että aloitteiden koordinointi jatkuu komission sisällä.

Sevillan Eurooppa-neuvoston mainitsemat syrjäisimpiä alueita koskeva politiikka ja syrjäisimpien alueiden kestävää kehitystä edistävä yleinen ohjelma voidaan toteuttaa vasta syrjäisimpien alueiden kuulemisen sekä niiden ja komission välisen tietojen vaihdon jälkeen ottaen huomioon muistiot, jotka asianomaiset jäsenvaltiot toimittavat komissiolle vuoden 2003 alkupuoliskolla.

Rakennerahastojen osuus syrjäisimpien alueiden sosioekonomisen kehityksen edistämisessä on merkittävä paitsi siksi, että kyseisten alueiden hyväksi toteutetaan koheesiopolitiikan painopistealueena yhteisön toimia tavoitteen 1 perusteella, myös siksi, että alueiden erityisongelmat on otettava huomioon. On kuitenkin huomattava, että unioni on laajentumassa kymmenellä uudella jäsenvaltiolla, joissa on paljon kehitykseltään yhteisön keskiarvosta jäljessä olevia alueita. Tämä pakottaa ratkaisemaan uuteen tilanteeseen liittyvät ongelmat. Tätä kysymystä on käsitelty komission 30. tammikuuta 2003 antamassa toisessa väliraportissa(2). Laajentumisen esille tuomien kysymysten laajan pohdinnan tuloksena katsotaan, että ehdotetuissa toimenpiteissä on otettava huomioon syrjäisimpien alueiden erityispiirteet ja esitettävä yhteisön lainsäädännön ja voimavarojen kannalta järkeviä ratkaisuja.

Lisäksi yhteisön kaikissa politiikoissa on rakennerahastoista ja koheesiorahastosta myönnettävän rahoituksen ohella otettava jatkossakin huomioon syrjäisimpien alueiden kestävän kehityksen edistämistavoite EY:n perustamissopimuksen 299 artiklan 2 kohdassa kuvatulla tavalla.

Sevillan Eurooppa-neuvoston ehdottamaan syrjäisimpien alueiden kestävää kehitystä koskevaan yleiseen ohjelmaan liittyvää kertomusta käsitellään ja se hyväksytään vuoden 2003 lopussa samanaikaisesti taloudellista ja sosiaalista koheesiota käsittelevän kolmannen kertomuksen kanssa.

(1) KOM(2002) 723 lopullinen.

(2) KOM(2003) 34 lopullinen.